Ole Stavad (S), 2004-02-20:
Jeg var bare skuffet over, at ministeren ikke tog ordet, men det håber jeg så, at han gør efter de bemærkninger, jeg har, for jeg synes, der er brug for at få besvaret et par spørgsmål af miljøministeren for overhovedet at vide, hvad der skal stemmes om, når der skal stemmes på tirsdag.
Måske lige den lille sidebemærkning til min gode landsmand og kollega fru Elsebeth Gerner Nielsen, der jo også er vendelbo, at Fosdal faktisk ikke ligger i Vendsyssel, men i Hanherred, og da vendelboerne jo er holdt op med imperialistiske tilbøjeligheder efter Stygge Krumpen, så synes jeg, vi skal holde fast i det.
Men måtte jeg for at vende tilbage til sagen spørge miljøministeren, for det er jo miljøministeren, der skal fortolke det her forslag til vedtagelse fra Venstre, Dansk Folkeparti og Det Konservative Folkeparti: Hvad betyder ordet principaftale, som står i en af de sidste linjer?
Vil ministeren ikke godt gøre sig den ulejlighed at skitsere for os, hvad hans forståelse af en principaftale er?
Jeg har talt med de lokale folk, der arbejder med det
her, og har forstået, at det er deres opfattelse, at selv om det går godt, og selv om det så skulle lykkes - og jeg lover, at jeg vil hjælpe med det, alt hvad jeg kan - så er det i hvert fald ikke muligt at have det på plads i nogen konkret form til den 1. april.
Derfor vil jeg godt spørge miljøministeren: Hvis nu Folketingets flertal vedtager det her med Venstre, Dansk Folkeparti og Det Konservative Folkeparti på tirsdag, og det er der jo meget, der tyder på, hvordan vil ministeren så fortolke ordet principaftale?
Det er det ene spørgsmål, som jeg synes er meget vigtigt af få afklaret for at vide, hvad det her går ud på, og om der overhovedet er nogen muligheder i det forslag, som ligger.
Det andet, jeg godt ville spørge miljøministeren om, er: Vil miljøministeren allerede nu give en sikkerhed for, at der bliver tilsået med planter?
Der ligger nogle breve bl.a. fra borgmesteren i Brovst til miljøministeren, hvoraf det fremgår, at hvis der skal være nogen muligheder i det her, skal der tilsås i størrelsesordenen noget, der kan resultere i ca. 1 million planter, og hvor anbefalingen er - igen hvis det skal have nogen muligheder i sig - at man både tænker i nåletræer og løvtræer.
Vil ministeren nu give et tilsagn om, at han vil fremme de muligheder og alt det, der er i gang, for at få det her til at lykkes?
Når ministeren nu ikke selv vil påtage sig ansvaret og selv drive det videre inden for Skov- og Naturstyrelsen, vil han så give et grundlag for, at man i det mindste får tid til, at det her kan finde sin løsning, og vil ministeren derfor give et tilsagn i dag om, at der bliver tilsået?
Det er jo en investering, som under alle forhold og alle omstændigheder vil kunne nyttiggøres af Skov- og Naturstyrelsen.
Derfor er den risiko, ministeren løber, alene at ministeren er nødt til, om jeg så må sige, at tage lidt penge op af kassen, indtil han sparer dem nogle år senere, når der skal høstes.
Hvis ministeren vil give et klart positivt svar på det, synes jeg, ministeren har vist en vilje, som vi har måttet mangle indtil videre, og så vil jeg betragte det forslag til vedtagelse, der er fremsat af de tre partier, som udtryk for trods alt mere positive signaler, end vi har fået hidtil.
TOPTEKST Møde 57/25 FTSADA, Bånd 73-75 20-feb-2004 Kl.16.00 Side =s
Jeg synes stadig væk ikke, at det er tilfredsstillende, at man kommer med et forslag til vedtagelse, der er meget, meget langt væk fra det, som et meget, meget bredt flertal hidtil har sagt at vi agtede at foretage os.
Men jeg forstår, at ministeren har pålagt sine partifæller det, og derunder også Dansk Folkeparti, som af mærkelige grunde siger, at de ikke er bundet af noget, men som alligevel gør det modsatte af det, de har gået rundt og sagt til alle os andre, til offentligheden, til pressen, at de har ment i denne her sag, indtil debatten startede i dag.
Vil ministeren sende det nye positive signal her fra Folketingets talerstol i dag?
Hvis ministeren vil det, så synes jeg, at han i det mindste har ydet et bidrag til, at der er en chance for at komme videre.
Og vil ministeren give en definition af, hvad der ligger i formuleringen principaftale som den, der skal fortolke vedtagelsen, når den formentlig er vedtaget efter på tirsdag?